b"\n_START_ARTICLE_\nPen\xc3\xa9lope Cruz\n_START_SECTION_\nZgodnje \xc5\xbeivljenje\n_START_PARAGRAPH_\nPen\xc3\xa9lope Cruz S\xc3\xa1nchez se je rodila v Alcobendasu, Madrid, \xc5\xa0panija kot h\xc4\x8di Encarne S\xc3\xa1nchez, frizerke in osebne mened\xc5\xbeerke, ter Eduarda Cruza, avtomehanika in trgovca na drobno. Vzgojili so jo kot katoli\xc4\x8danko. V otro\xc5\xa1tvu je \xc5\xbeivela v Alcobendasu, mestu srednjega razreda, a je \xc2\xbbveliko \xc4\x8dasa\xc2\xab\xc2\xa0pre\xc5\xbeivela v stanovanju svoje babice. Je najstarej\xc5\xa1a od treh otrok; ima mlaj\xc5\xa1ega brata Eduarda, pevca, ter mlaj\xc5\xa1o sestro M\xc3\xb3nico, ki je tako kot ona igralka. Pen\xc3\xa9lope Cruz je dejala, da je bilo njeno otro\xc5\xa1tvo sre\xc4\x8dno in Charlie Rose iz oddaje 60 Minutes je njeno otro\xc5\xa1tvo opisal kot \xc2\xbbpreprosto \xc5\xbeivljenje\xc2\xab. Pen\xc3\xa9lope Cruz je dejala, da se spominja, kako se je pri \xc5\xa1tirih letih \xc2\xbbigrala s prijatelji in se zavedala, da sem ob igranju igrala - izmislila sem si lik in ga igrala.\xc2\xab_NEWLINE_Na za\xc4\x8detku Pen\xc3\xa9lope Cruz ni nameravala postati igralka, temve\xc4\x8d se je osredoto\xc4\x8dila na ples: devet let se je u\xc4\x8dila klasi\xc4\x8dnega baleta pri \xc5\xa1panskem narodnem konservatoriju. Nato je tri leta trenirala balet, \xc5\xa1tiri leta pa se je u\xc4\x8dila na newyor\xc5\xa1ki \xc5\xa1oli Cristine Rote. Dejala je: \xc2\xbbMoji nohti na nogah so zaradi plesa odmrli, tako da sem si v\xc4\x8dasih odstranila cel noht in tega sploh nisem \xc4\x8dutila,\xc2\xab\xc2\xa0kakorkoli \xc5\xbee, z baletom si je privzgojila ob\xc4\x8dutek za disciplino, ki je pri igranju zelo pomemben. Pri desetih ali enajstih se je pri\xc4\x8dela zanimati za filme. Filme je gledala tako, da si jih je ogledala preko naprave, imenovane Betamax. Slednjo ji je kupil o\xc4\x8de in Pen\xc3\xa9lope Cruz se spominja, da je bila ena izmed redkih ljudi v svoji soseski, ki je imela takrat v lasti tak\xc5\xa1no napravo._NEWLINE_V najstni\xc5\xa1kih letih se je Pen\xc3\xa9lope Cruz seznanila s filmi ob gledanju filma Tie Me Up! Tie Me Down! \xc5\xa1panskega re\xc5\xbeiserja Pedra Almod\xc3\xb3varja, s katerim je kasneje tudi ve\xc4\x8dkrat sodelovala. Kmalu zatem si je najela agenta in pri\xc4\x8dela hoditi na avdicije, a ve\xc4\x8dkrat so vloge, ki jih je dobila, zavrnili, saj je njen agent menil, da je zanje premlada. Leta 1989 je pri petnajstih letih premagala 300 deklet pri avdiciji neke agencije. O avdiciji je njena agentka, Katrina Bayonas, leta 1999 povedala:\xc2\xa0\xc2\xbb[Na avdiciji] je bila \xc4\x8darobna. Ta otrok je imel nekaj, kar je na nas naredilo velik vtis. [\xe2\x80\xa6] Bila je zelena, a imela je veliko osebnost. Nekaj je prihajalo iz njene notranjosti.\xc2\xab\n_START_SECTION_\n1989\xe2\x80\x931997: Zgodnja dela\n_START_PARAGRAPH_\nLeta 1989 se je petnajstletna Pen\xc3\xa9lope Cruz pojavila v videospotu za pesem \xc5\xa1panske pop glasbene skupine Mecano, \xc2\xbbLa Fuerza del Destino\xc2\xab. Med letoma 1990 in 1997 je vodila \xc5\xa1pansko Telecincovo pogovorno oddajo La Quinta Marcha, oddajo, ki so jo vodili najstniki in tako pritegnili najstni\xc5\xa1ko ob\xc4\x8dinstvo. Nato je leta 1991 zaigrala v epizodi z naslovom \xc2\xbbElle et lui\xc2\xab\xc2\xa0francoske eroti\xc4\x8dne televizijske serije S\xc3\xa9rie rose, kjer se je pojavila popolnoma gola. Leta 1992 je Pen\xc3\xa9lope Cruz pri osemnajstih zaigrala v svojem filmskem prvencu, komi\xc4\x8dni drami Pr\xc5\xa1ut, pr\xc5\xa1ut. V filmu je zaigrala Silvio, mlado \xc5\xbeensko, ki svojega prvega otroka pri\xc4\x8dakuje z mo\xc5\xa1kim, katerega mati ne odobrava njunega razmerja in najame lik Javierja Bardema, da bi jo zapeljal. Revija People je poro\xc4\x8dala, da je potem, ko je v filmu posnela prizor, v katerem se je pojavila zgoraj brez, postala \xc2\xbbvelik seks simbol\xc2\xab. V intervjuju z revijo Los Angeles Daily News leta 1999 je dejala, da je bila vloga \xc2\xbbres odli\xc4\x8dna \xe2\x80\xa6 a v resnici ni \xc5\xa1lo za goloto. [\xe2\x80\xa6] A rega ne ob\xc5\xbealujem, saj sem si to \xc5\xbeelela narediti in spremenilo mi je \xc5\xbeivljenje.\xc2\xab Charlie Ross iz oddaje 60 Minutes je dejal, da je Pen\xc3\xa9lope Cruz \xc2\xbb\xc4\x8dez no\xc4\x8d postala senzacija, predvsem zaradi prizorov golote in ne toliko zaradi svojega talenta.\xc2\xab Ko jo je vpra\xc5\xa1al, \xc4\x8de jo je skrbelo, kako bodo ljudje nanjo gledali po igranju v tem filmu, je odvrnila: \xc2\xbbVedela sem, da moram posneti nekaj, \xc4\x8desar ne bodo pri\xc4\x8dakovali.\xc2\xab_NEWLINE_Film Pr\xc5\xa1ut, pr\xc5\xa1ut je s strani kritikov ob izidu prejemal v glavnem pozitivne ocene: Chris Hicks iz revije Deseret News je, na primer, napisal, da je bila upodobitev Sylvie Pen\xc3\xa9lope Cruz \xc2\xbbo\xc4\x8darljiva\xc2\xab. Roger Ebert, novinar revije Chicago Sun-Times, je napisal: \xc2\xbbZvezde [filma] nas fizi\xc4\x8dno privla\xc4\x8dijo, posebej Penelope Cruz v vlogi Sylvie.\xc2\xab Za svoj nastop v filmu je bila Pen\xc3\xa9lope Cruz nominirana za nagradi Spanish Actors Union Newcomer Award in filmsko nagrado Goya v kategoriji za \xc2\xbbnajbolj\xc5\xa1o igralko\xc2\xab. Istega leta je zaigrala v z oskarjem nagrajenem filmu Zlati \xc4\x8dasi kot Luz. Revija People je napisala, da je njena vloga Luz pokazala, da je Pen\xc3\xa9lope Cruz vsestranska. Med letoma 1993 in 1996 je zaigrala v mnogih \xc5\xa1panskih in italijanskih filmih. Pri dvajsetih se je preselila v Zdru\xc5\xbeene dr\xc5\xbeave Amerike in se med snemanjem filmov u\xc4\x8dila baleta in angle\xc5\xa1\xc4\x8dine. Sama je dejala, da se je angle\xc5\xa1ko nau\xc4\x8dila govoriti \xc2\xbbnekoliko pozno\xc2\xab\xc2\xa0in da je v prvih nekaj mesecih v Zdru\xc5\xbeenih dr\xc5\xbeavah angle\xc5\xa1ko znala samo nau\xc4\x8den dialog, ki ga je povedala na avdicijah in fraze, kot so \xc2\xbbKako si?\xc2\xab\xc2\xa0in \xc2\xbbHvala.\xc2\xab_NEWLINE_Leta 1997 je Pen\xc3\xa9lope Cruz zaigrala v \xc5\xa1panski komediji Love Can Seriously Damage Your Health. Upodobila je Diano, obo\xc5\xbeevalko Beatlov in Johna Lennona; trudi se, da bi ga spoznala, a ji to ne uspe. Leta pozneje po mnogih neuspe\xc5\xa1nih razmerjih, se po nenavadnem naklju\xc4\x8dju ponovno sre\xc4\x8da z enim izmed svojih znancev, s katerim je prekinila stike. Istega leta je zaigrala v dveh filmih Pedra Almod\xc3\xb3varja. V prvem, Live Flesh, je v prvem prizoru zaigrala prostitutko, ki rodi na avtobusu. V drugem, Et hj\xc3\xb8rne af paradis, pa je zaigrala enega izmed pomembnej\xc5\xa1ih likov, Do\xc3\xb1o Heleno. Poleg tega je tistega leta zaigrala \xc5\xa1e v \xc5\xa1panski znanstveno-fantasti\xc4\x8dni drami Open Your Eyes. Zaigrala je Sofio, dekle najbolj\xc5\xa1ega prijatelja glavnega lika, ki nazadnje za\xc4\x8dne s kratkim razmerjem z glavnim likom. Film Open Your Eyes je prejel pozitivne ocene s strani kritikov, vendar ni bil komercialno uspe\xc5\xa1en, saj je v Zdru\xc5\xbeenih dr\xc5\xbeavah Amerike zaslu\xc5\xbeil samo 370.000 $. Kevin N. Laforest je leta 2002 za revijo Montreal Film Journal napisal, da je Pen\xc3\xa9lope Cruz v tistem \xc4\x8dasu \xc2\xbbza svoje ameri\xc5\xa1ko delo prejemala veliko kritik, a osebno mislim, da je dobra igralka, posebej v tem filmu, saj je o\xc4\x8darljiva, ganljiva in vedno ji verjamemo. [\xe2\x80\xa6] V svojih filmih me zaradi svojega \xc5\xbeara spominja na zvezde starih Hitchcockovih filmov.\xc2\xab\n_START_SECTION_\n1998\xe2\x80\x932000: Zgodnji uspeh\n_START_PARAGRAPH_\nLeta 1998 je Pen\xc3\xa9lope Cruz zaigrala mehi\xc5\xa1ko dekle za tola\xc5\xbebo Billyja Crudupa v vesternu Stephena Frearsa Hi-lo ran\xc4\x8d. Sama je dejala, da je v \xc4\x8dasu snemanja filma te\xc5\xbeko razumela angle\xc5\xa1ko-govore\xc4\x8de ljudi. Film je bil kriti\xc4\x8dno in komercialno neuspe\xc5\xa1en. Kevin Lally iz revije Film Journal International je v svoji oceni filma napisal, da je, \xc2\xbbironi\xc4\x8dno, \xc5\xa1panska igralka Penelope Cruz [\xe2\x80\xa6] veliko bolj privla\xc4\x8dna kot Josepha [kot v svojih prej\xc5\xa1njih vlogah].\xc2\xab Za svoj nastop je bila nominirana za nagrado ALMA Award v kategoriji za \xc2\xbbnajbolj\xc5\xa1o igralko\xc2\xab. Istega leta je zaigrala v filmih Don Juan in Dekle tvojih sanj._NEWLINE_V filmu Dekle tvojih sanj je Pen\xc3\xa9lope Cruz zaigrala Macareno Granado, pevko, ki je v neresnem razmerju z Blasem, likom Antonia Resinesa. Kot del filmske skupine se iz \xc5\xa0panije preselita v Berlin, Nem\xc4\x8dija, kjer se za\xc4\x8denja \xc4\x8das nacizma. Filmski kritiki so nastop Pen\xc3\xa9lope Cruz v filmu v glavnem hvalili: Jonathan Holloland iz revije Variety je, na primer, napisal, da \xc2\xbbs tem nastopom Cruzova potrdi, da je bolj igralka kot samo \xc5\xa1e en lep obrazek.\xc2\xab Novinar revije Film4 je napisal, da \xc2\xbbCruzova sama sicer neizogibno osredoto\xc4\x8dena na filmu\xc2\xab\xc2\xa0in da \xc2\xbbizgleda enkratno.\xc2\xab Vlogo Macerne so ozna\xc4\x8dili za \xc2\xbbzaenkrat najve\xc4\x8djo vlogo\xc2\xab\xc2\xa0Pen\xc3\xa9lope Cruz. Njen nastop je bil nagrajen z nagradami Goya in Spanish Actors Union Award ter bila nominirana za nagrado European Film Award. Leta 1999 je ponovno sodelovala z Pedrom Almod\xc3\xb3varjem pri snemanju filma Vse o moji materi, kjer je zaigrala sestro Mar\xc3\xado Roso Sanz, nose\xc4\x8do nuno z AIDS-om. Filmu so kritiki dodeljevali v glavnem pozitivne ocene in tudi komercialno je bil s 67 milijoni zaslu\xc5\xbeenih $ zelo uspe\xc5\xa1en, \xc4\x8deprav je po svetu zaslu\xc5\xbeil ve\xc4\x8d kot v \xc5\xa0paniji, dr\xc5\xbeavi, kjer je iz\xc5\xa1el najprej._NEWLINE_Leta 2000 je Pen\xc3\xa9lope Cruz zaigrala glavno \xc5\xbeensko vlogo v filmu Woman on Top. Njena vloga Isabelle, svetovno znane kuharice, ki po rojstvu svojega prvega otroka ve\xc4\x8dkrat zboli, je bila njena prva ameri\xc5\xa1ka vloga. Lisa Nesselson iz revije Variety je med ocenjevanjem tega filma pohvalila tako njen nastop kot nastop njenega soigralca, Harolda Perrineauja, saj naj bi \xc2\xbbkar vzkipela z ekrana\xc2\xab, dejala pa je tudi, da je njen naglas naravnost o\xc4\x8darljiv. Filmska kriti\xc4\x8darka z BBC-ja, Jane Crowther, je dejala, da je \xc2\xbbCruzova \xc4\x8dudovita kot nedol\xc5\xbena priseljenka\xc2\xab. Istega leta je zaigrala Alejandro Villarreal, simpatijo Matta Damona v vesternu Billyja Boba Thorntona, Vsi prelepi konji, posnetem po istoimenskem romanu. Susan Stark iz revije Detroit News je dejala, da je Billy Bob Thornton uspel posneti film z \xc2\xbbzaenkrat najbolj\xc5\xa1imi nastopi v pomembnej\xc5\xa1em filmu\xc2\xab\xc2\xa0Matta Damona, Pen\xc3\xa9lope Cruz in Henryja Thomasa. Kakorkoli \xc5\xbee, Bob Longigo iz revije Atlanta Journal Constitution ni bil tako navdu\xc5\xa1en nad nastopom Matta Damona in Pen\xc3\xa9lope Cruz, saj mu ni bila v\xc5\xa1e\xc4\x8d njuna kemija.\n_START_SECTION_\n2001\xe2\x80\x932005: Preboj\n_START_PARAGRAPH_\nLeta 2001 je Pen\xc3\xa9lope Cruz posnela dva komercialno izredno uspe\xc5\xa1na filma: Vanilla Sky in Snif. V prvem, Vanilla Sky, interpretaciji filma Open Your Eyes Camerona Crowea, je zaigrala Sofio Serrano, simpatijo lika Toma Cruisea. Filmu so kritiki dodelili me\xc5\xa1ane ocene, a je po svetu vsega skupaj zaslu\xc5\xbeil 200 milijonov $. Njenemu nastopu so filmski kritiki dodeljevali v glavnem pozitivne ocene; novinar kanala BBC, Brandon Graydon, je, na primer, dejal, da je Pen\xc3\xa9lope Cruz \xc2\xbbo\xc4\x8darljiva predvsem zaradi svoje karizme,\xc2\xab Ethan Alter iz revije Film Journal International pa je dejal, da sta Pen\xc3\xa9lope Cruz in Tom Cruise \xc2\xbbustvarila nekaj prave kemije\xc2\xab. Drugi film, Snif, pa je bil filmska upodobitev knjige Brucea Porterja, Blow: How a Small Town Boy Made $100\xc2\xa0million with the Medellin Cocaine Cartel and Lost It All. Imela je stransko vlogo Mirthe Jung, \xc5\xbeene lika Johnnyja Deppa. Kritiki so filmu dodelili me\xc5\xa1ane ocene, a je po svetu zaslu\xc5\xbeil ve\xc4\x8d kot 80 milijonov $. Nina Willdorf iz revije Boston Phoenix je Pen\xc3\xa9lope Cruz opisala kot \xc2\xbbmultitalentirano,\xc2\xab Mark Salvo iz revije Austin Chronicle pa je napisal: \xc2\xbbMorda sem eden izmed zadnjih mo\xc5\xa1kih, ki se \xc5\xa1e ni pridru\xc5\xbeil klubu Cruzova je zakon, a njen nastop v tem filmu je zani\xc4\x8d.\xc2\xab_NEWLINE_Istega leta je zaigrala v filmu Don't Tempt Me, kjer je zaigrala Carmen Ramos. Filmu so kritiki dodelili negativne ocene. Jeff Vice iz revije Deseret News je napisal: \xc2\xbbNa \xc5\xbealost je bila upodobitev Pen\xc3\xa9lope Cruz kot te\xc5\xbeke \xc5\xbeenske zelo napa\xc4\x8dna,\xc2\xab Michael Miller iz revije Village Voice pa je dejal: \xc2\xbbKot hudi\xc4\x8deva pomo\xc4\x8dnica Carmen je Pen\xc3\xa9lope Cruz \xc5\xa1e slab\xc5\xa1a kot dekle s kokainske scene iz filma Snif.\xc2\xab Njen zadnji film, posnet leta 2001, je bil film Corellijeva mandolina, filmska upodobitev istoimenskega romana. V filmu je zaigrala Pelagio, \xc5\xbeensko, ki se v \xc4\x8dasu, ko je njen zaro\xc4\x8denec v bitki v 2. svetovni vojni, zaljubi v drugega mo\xc5\xa1kega. Filmu Corellijeva mandolina kritiki niso dodelili pozitivnih ocen, vendar je po svetu zaslu\xc5\xbeil ve\xc4\x8d kot 62 milijonov $. Na podelitvi zlatih malin leta 2001 je bila nominirana za nagrado v kategoriji za \xc2\xbbnajbolj\xc5\xa1o igralko\xc2\xab\xc2\xa0za svoje nastope v filmih Snif, Vanilla Sky in Corellijeva mandolina. Nagrado je nazadnje prejela Mariah Carey za svoj nastop v filmu Glitter. Leta 2002 je imela stransko vlogo v filmu Waking Up in Reno. Film je s strani kritikov prejel v glavnem negativne ocene, pa tudi komercialno je bil izredno neuspe\xc5\xa1en in zaslu\xc5\xbeil je le 267.000 $. Naslednjega leta je imela manj\xc5\xa1o vlogo v grozljivem filmu Gothika, kjer je zaigrala Chloe Savo, pacientko v bolni\xc5\xa1nici za mentalne bolnike. David Rooney iz revije Variety je napisal, da je Pen\xc3\xa9lope Cruz filmu \xc2\xbbdodala \xc4\x8dudovit del norosti z likom Chole.\xc2\xab Leta 2003 je zaigrala v filmu Fanfan la Tulipe, ki pa mu kritiki niso dodelili pozitivnih ocen. Peter Bradshaw iz revije The Guardian je napisal, da si Pen\xc3\xa9lope Cruz \xc2\xbbzaslu\xc5\xbei posebno zlato malino za svoj nastop v filmu.\xc2\xab_NEWLINE_Leta 2004 je Pen\xc3\xa9lope Cruz zaigrala Nino, dekle lika Paula Walkerja v filmu Noel in Mio v romanti\xc4\x8dni drami Head in the Clouds, ki se dogaja v tridesetih letih prej\xc5\xa1njega stoletja. Film Head in the Clouds je s strani kritikov prejel veliko negativnih ocen. O njenem nastopu v filmu Head in the Clouds je Bruce Birkland iz revije Jam! Canoe povedal: \xc2\xbbZgodba se zdi prisiljena in nastopi preve\xc4\x8d drzni, z izjemo Pen\xc3\xa9lope Cruz, ki je nekako druga\xc4\x8dna od ostale igralske zasedbe.\xc2\xab Desson Thompson iz revije Washington Post je bil stro\xc5\xbeji; njen lik je opisal kot \xc2\xbbdolgo\xc4\x8dasnega\xc2\xab, o njenem nastopu pa je dejal: \xc2\xbbPen\xc3\xa9lope Cruz (ki zagotovo ni najve\xc4\x8dja igralka na svetu) nikoli ne more nastopiti tako, da ne bi izgledala prisiljeno.\xc2\xab Zaigrala je tudi v filmu Sergia Castellitta, Ne premakni se. Pen\xc3\xa9lope Cruz, ki se je morala za vlogo u\xc4\x8diti italijan\xc5\xa1\xc4\x8dine, saj se je zgodba dogajala v Italiji, je bila za svoj nastop v filmu ve\xc4\x8dkrat pohvaljena in prejela je celo nagrado Davida di Donatella. Eric Harrison iz revije Houston Chronicle je dejal, da Pen\xc3\xa9lope Cruz s svojim videzom \xc2\xbbdoka\xc5\xbee, \xc4\x8desa vse je sposobna,\xc2\xab Patrick Peters iz revije Empire pa je napisal, da re\xc5\xbeiser filma, ki se tudi pojavi v filmu, Pen\xc3\xa9lope Cruz pripravi do tega, da \xc2\xbbustvari \xc4\x8dustven nastop.\xc2\xab Leta 2004 je prejela tudi nagrado European Film Award v kategoriji za \xc2\xbbnajbolj\xc5\xa1o igralko\xc2\xab._NEWLINE_Leta 2005 je zaigrala dr. Evo Rojas v akcijski avanturi Sahara. Za stransko vlogo v filmu so ji pla\xc4\x8dali 1,6 milijonov $. Film je zaslu\xc5\xbeil 11 milijonov $, a to ni pokrilo stro\xc5\xa1kov snemanja, ki so zna\xc5\xa1ali 160 milijonov $. Revija Moviefone je film ozna\xc4\x8dila za \xc2\xbbeno izmed najve\xc4\x8djih polomij v zgodovini\xc2\xab\xc2\xa0in leta 2007 je film zasedel \xc5\xa1tiriindvajseto mesto na lestvici \xc2\xbbnajdra\xc5\xbejih filmov vseh \xc4\x8dasov\xc2\xab. Lori Hoffman iz revije Atlantic City Weekly je menil, da je Pen\xc3\xa9lope Cruz \xc2\xbbkot dr. Eva Rojas pokazala spodobne igralske ve\xc5\xa1\xc4\x8dine,\xc2\xab James Berardnelli iz revije ReelViews pa je njen nastop opisal kot \xc2\xbb\xc4\x8drno luknjo\xc2\xab, ki je posledica \xc2\xbbpomanjkanja karizme.\xc2\xab Istega leta je zaigrala v filmu Kromofobija, ki se je premierno predvajal na filmskem festivalu v Cannesu. Mathew Turner iz revije View London je dejal, da je Gloria, lik Pen\xc3\xa9lope Cruz, prostitutka z rakom, \xc2\xbbpravzaprav bolj zanimiva kot zgodba sama\xc2\xab Time Evan iz revije Sky Movies pa je napisal: \xc2\xbbZgodba Cruzove in Ifansa - ki vklju\xc4\x8duje samo nekaj simpati\xc4\x8dnih likov - se nikoli ne ujema z glavno zgodbo.\xc2\xab\n_START_SECTION_\n2006 - danes: Svetovna prepoznavnost\n_START_PARAGRAPH_\nPen\xc3\xa9lope Cruz je leta 2006 zaigrala v komediji Bandidas, kjer je zaigrala Mar\xc3\xado \xc3\x81lvarez, revno dekle iz kmetije, ki s svojim precej premo\xc5\xbenej\xc5\xa1im prijateljem ropa banke. Randy Cordova iz revije Arizona Republic je napisal, da v filmu Pen\xc3\xa9lope Cruz in njena soigralka, Salma Hayek, ustvarita \xc2\xbbsanjsko kemijo\xc2\xab, zaradi \xc4\x8desar se bo film \xc2\xbbfantasti\xc4\x8dno prodajal\xc2\xab. Novinar revije 20minutos.es ju je ozna\xc4\x8dil za \xc2\xbbglavna stebra\xc2\xab\xc2\xa0filma. Istega leta je prejela veliko pohval za svojo vlogo Raimunde v \xc5\xa1panskem filmu Pedra Almod\xc3\xb3varja, Vrni se, kjer so poleg nje igrali \xc5\xa1e Carmen Maura, Lola Due\xc3\xb1as, Blanca Portillo, Yohana Cobo in Chus Lampreave. Tudi filmu samemu so kritiki dodelili v glavnem pozitivne ocene in ve\xc4\x8dkrat so ga ozna\xc4\x8dili za enega izmed najbolj\xc5\xa1ih filmov tistega leta. Carina Chocano iz revije The Los Angeles Times je napisala: \xc2\xbbPen\xc3\xa9lope Cruz, ki ji v Hollywoodu redko dovolijo biti kaj ve\xc4\x8d kot samo lepotica, tukaj igra najmo\xc4\x8dnej\xc5\xa1i lik.\xc2\xab Jan Stuart iz revije Newsday je napisal, da Pen\xc3\xa9lope Cruz \xc2\xbb\xc5\xa1e nikoli ni bila tako sme\xc5\xa1na in sijo\xc4\x8da.\xc2\xab Todd Gilchrist iz revije IGN je njen nastop pohvalil, saj naj bi bil \xc2\xbbni\xc4\x8d manj enkraten\xc2\xab\xc2\xa0in dodal: \xc2\xbbTa vloga je najbolj\xc5\xa1a vloga v njeni karieri in zaradi tega naenkrat sko\xc4\x8di v popolno zavezanost.\xc2\xab Leta 2006 je na filmskem festivalu v Cannesu prejela nagrado v kategoriji za \xc2\xbbnajbolj\xc5\xa1o igralko\xc2\xab\xc2\xa0in nagradi Goya, Empire Award in European Film Award, nominirana pa je bila tudi za zlati globus, nagrado BAFTA, nagrado Screen Actors Guild Award in oskarja. Je prva \xc5\xa1panska igralka, ki je bila nominirana za oskarja v kategoriji za \xc2\xbbnajbolj\xc5\xa1o igralko\xc2\xab._NEWLINE_Leta 2007 je Pen\xc3\xa9lope Cruz zaigrala glavno \xc5\xbeensko vlogo v filmu Menna Meyjesa, Manolete, filmu o \xc5\xbeivljenjepisu bikoborca Manuela Laureana Rodr\xc3\xadgueza S\xc3\xa1ncheza (zaigral ga je Adrien Brody), kjer je zaigrala Anto\xc3\xb1ito \xc2\xbbLupe\xc2\xab\xc2\xa0Sino. Istega leta je zaigrala tudi dva lika, Anno in Melody, v filmu The Good Night Jakea Paltrowa, v katerem sta poleg nje zaigrala \xc5\xa1e Martin Freeman, Keith Allen, Danny DeVito in Gwyneth Paltrow, sestra re\xc5\xbeiserja in scenarista. Filmu so kritiki dodelili v glavnem negativne ocene, pa tudi zaslu\xc5\xbeil ni veliko. Filmski kritik Maitland McDonagh iz revije TV Guide je napisal, da je Pen\xc3\xa9lope Cruz v filmu \xc2\xbbprava strokovnjakinja pri prikazovanju kontrasta med elegantno, skladno in spodobno Anno ter zabavno Melody, ki se dobro znajde na ulici in z [likom Martina Freemana], Garyjem, ravna kot z velikim kretenom, kakr\xc5\xa1en tudi je.\xc2\xab David Edelstein iz revije New York Magazine je dejal, da je \xc2\xbbPen\xc3\xa9lope Cruz prikazala vse, kot da je resni\xc4\x8dno iz mesa in krvi in je \xc4\x8dudovito vodljiva ter zabavna.\xc2\xab_NEWLINE_Leta 2008 je Pen\xc3\xa9lope Cruz zaigrala v filmu Isabel Coixet, Elegy, ki je temeljil na zgodi Philipa Rotha, imenovani The Dying Animal, kjer je zaigrala glavno \xc5\xbeensko vlogo, Consuelo Castillo. V filmu so poleg nje zaigrali \xc5\xa1e Ben Kingsley, Dennis Hopper, Patricia Clarkson, Deborah Harry, Charlie Rose, Sonja Bennett in Peter Sarsgaard. Film je prejel me\xc5\xa1ane do pozitivne ocene s strani kritikov, ve\xc4\x8dkrat pa so ga omenili kot enega izmed najbolj\xc5\xa1ih filmov leta 2008. Ray Bennett iz revije Hollywood Reporter je njen nastop v filmu opisal kot \xc2\xbbizstopajo\xc4\x8d, kar pa v bednem znanstveno-fantasti\xc4\x8dnem filmu za mo\xc5\xa1ke ni bilo te\xc5\xbeko dose\xc4\x8di,\xc2\xab novinar revije MSNBC, Alonso Duralde, pa je pohvalil njo in njenega soigralca Bena Kingsleyja pohvalil zaradi \xc2\xbbzanimivih nastopov\xc2\xab\xc2\xa0v filmu. Za svojo vlogo v filmu je prejela nagrado Los Angeles Film Critics Association Award v kategoriji za \xc2\xbbnajbolj\xc5\xa1o stransko igralko\xc2\xab\xc2\xa0in nagrado mednarodnega filmskega festivala v Santa Barbari v kategoriji za \xc2\xbbizstopajo\xc4\x8di nastop\xc2\xab\xc2\xa0ter bila nominirana za nagrado Satellite Award v kategoriji za \xc2\xbbnajbolj\xc5\xa1o igralko v stranski vlogi\xc2\xab._NEWLINE_Kasneje tistega leta je Pen\xc3\xa9lope Cruz zaigrala v filmu Woodyja Allena, Ljubezen v Barceloni, kjer je zaigrala ob Scarlett Johansson in Javierju Bardemu, s katerim je sodelovala \xc5\xbee pri snemanju svojega filmskega prvenca, Pr\xc5\xa1ut, pr\xc5\xa1ut. V filmu je zaigrala Mar\xc3\xado Eleno, psihi\xc4\x8dno nestabilno \xc5\xbeensko. Za svoj nastop v filmu so jo kritiki ve\xc4\x8dkrat pohvalili. Peter Bradshaw iz revije The Guardian je, na primer, napisal: \xc2\xbbPen\xc3\xa9lope Cruz izgleda kot ena izmed najspretnej\xc5\xa1ih igralcev v filmu; vse, kar naredi ali re\xc4\x8de, pomeni nekaj ve\xc4\x8d, \xc5\xa1teje ve\xc4\x8d. To ni nekaj, kar bi izzvalo veliko smeha, morda sploh ni\xc4\x8d, a to zagotovo deluje.\xc2\xab Kirk Honeycutt iz revije Hollywood Reporter je napisal, da film \xc2\xbbpripada\xc2\xab\xc2\xa0njej in njenemu soigralcu Javierju Bardemu. Todd McCarthy iz revije Variety je menil, da je nastop Pen\xc3\xa9lope Cruz \xc2\xbbeksploziven,\xc2\xab\xc2\xa0predvsem zaradi njene dvojezi\xc4\x8dnosti. Novinar revije 20minutos.es je napisal, da je film zaradi nje \xc2\xbbtakoj zrasel v o\xc4\x8deh gledalcev.\xc2\xab Pen\xc3\xa9lope Cruz je za svoj nastop v kategoriji prejela nagrado ALMA Award v kategoriji za \xc2\xbbnajbolj\xc5\xa1o filmsko igralko\xc2\xab, filmsko nagrado Goya v kategoriji za \xc2\xbbnajbolj\xc5\xa1o stransko igralko\xc2\xab, nagrado Independent Spirit Award v kategoriji za \xc2\xbbnajbolj\xc5\xa1o stransko \xc5\xbeensko igralko\xc2\xab\xc2\xa0nagrado BAFTA v kategoriji za \xc2\xbbnajbolj\xc5\xa1o igralko v stranski vlogi\xc2\xab\xc2\xa0in oskarja v kategoriji za \xc2\xbbnajbolj\xc5\xa1o stransko igralko\xc2\xab. Nominirana je bila tudi za zlati globus v kategoriji za \xc2\xbbnajbolj\xc5\xa1i nastop igralke v stranski vlogi v filmu\xc2\xab\xc2\xa0ter za nagrado Screen Actors Guild Award v kategoriji za \xc2\xbbizstopajo\xc4\x8di nastop \xc5\xbeenske igralke v stranski vlogi\xc2\xab. Pen\xc3\xa9lope Cruz je prva \xc5\xa1panska igralka, ki je prejela oskarja v tej kategoriji in \xc5\xa1esta oseba z latinskimi koreninami, ki je sploh prejela oskarja._NEWLINE_Naslednji film Pen\xc3\xa9lope Cruz je bil film za otroke, imenovan G-Force, ki je iz\xc5\xa1el julija 2009. V filmu je glas posodila vohunskemu morskemu pra\xc5\xa1i\xc4\x8dku po imenu Juarez. Film G-Force je u\xc5\xbeival v velikem komercialnem uspehu in je zaslu\xc5\xbeil ve\xc4\x8d kot 290 milijonov $. Istega leta je zaigrala glavno junakinjo, Leno, ljubimko nekega poro\xc4\x8denega pomembne\xc5\xbea in asistentko, ki si \xc5\xbeeli postati igralka, v filmu Zlomljeni objemi. Moira Macdonald iz revije Seattle Times je napisala: \xc2\xbbCruzova je tako ljubka, da se zdi skoraj neresni\xc4\x8dna, zaradi \xc4\x8desar je Lena ranljiva in trdna hkrati. Zdi se mi, da se iz Leninega \xc5\xbeivljenja v filmu ne da pobegniti, saj se mo\xc5\xa1ki in kamere zlijejo v en ble\xc5\xa1\xc4\x8de\xc4\x8d nasmeh in tega se ne more braniti.\xc2\xab Claudia Puig iz revije USA Today je napisala, da je bila njena upodobitev Lene \xc2\xbbenkratna\xc2\xab. Stephanie Zacharek s spletne strani Salon.com je v svoji oceni filma dejala, da se Pen\xc3\xa9lope Cruz \xc2\xbbv filmu Zlomljeni objemi ne zana\xc5\xa1a na svojo lepoto in zaradi tega je tako te\xc5\xbeko verjeti v to, da je dejansko iz mesa in krvi.\xc2\xab Pen\xc3\xa9lope Cruz je bila ponovno nominirana za nagradi Satellite Awards in European Film Awards za svoj nastop v filmu Zlomljeni objemi. Istega leta je zaigrala v kratkem \xc5\xa1panskem filmu La concejala antrop\xc3\xb3faga, ki ga je re\xc5\xbeiral re\xc5\xbeiser filma Zlomljeni objemi, Pedro Almod\xc3\xb3var. V filmu sta poleg nje zaigrali \xc5\xa1e \xc5\xa1panski igralki Carmen Machi in Marta Aledo, soigralkama iz filma Zlomljeni objemi._NEWLINE_Njeni zadnji film iz leta 2009 je bila filmska razli\xc4\x8dica muzikala Devet, kjer je zaigrala Carlo Albanese, ljubimko glavnega lika. Revija Variety je poro\xc4\x8dala, da je Pen\xc3\xa9lope Cruz na za\xc4\x8detku od\xc5\xa1la na avdicijo za neko drugo vlogo vlogo Claudie, ki jo je nazadnje dobila Nicole Kidman. Pen\xc3\xa9lope Cruz se je tri mesece u\xc4\x8dila plesnih to\xc4\x8dk za filme. Film je prejel negativne ocene s strani kritikov in tudi finan\xc4\x8dno je bil izredno neuspe\xc5\xa1en. Claudia Puig iz revije USA Today je komentirala, da je Pen\xc3\xa9lope Cruz \xc2\xbbzelo dobra pri izvajanju pevskih in plesnih to\xc4\x8dk,\xc2\xab\xc2\xa0njeno igranje pa naj bi bilo \xc2\xbb\xc4\x8dudno karikirano.\xc2\xab Chris Tookey iz revije Daily Mail je napisal nekaj podobnega: \xc2\xbbVem, da bila je Penelope Cruz nominirana za zlati globus za svoje plehko igranje, a je vseeno napeto, podobno kot pri nastopu Bruna Toniolija v filmu Strictly Come Dancing.\xc2\xab F. Bernal s spletne strani Que.es je napisal: \xc2\xbb\xc4\x8ce vpo\xc5\xa1tevamo celotno glasbeno zasedbo, ugotovimo, da je Penelope za ta film pravi bo\xc5\xbeji dar.\xc2\xab Za svojo upodobitev Carle v filmu si je prislu\xc5\xbeila nominacije za oskarja, zlati globus in nagrado Screen Actors Guild Award v kategoriji za \xc2\xbbnajbolj\xc5\xa1o stransko igralko.\xc2\xab_NEWLINE_Leta 2010 se je Pen\xc3\xa9lope Cruz za kratek \xc4\x8das pojavila v filmu Seks v mestu 2, nadaljevanju filma Seks v mestu (2008). Leta 2011 je Pen\xc3\xa9lope Cruz zaigrala v svojem zaenkrat najuspe\xc5\xa1nej\xc5\xa1em hollywoodskem filmu, \xc4\x8detrtem delu filmske serije Pirati s Karibov. V filmu je imela vlogo Angelice, \xc4\x8crnobrad\xc4\x8deve h\xc4\x8dere in biv\xc5\xa1e simpatije kapitana Jacka Sparrowa. Ta film je re\xc5\xbeiral Rob Marshall, ki je re\xc5\xbeiral \xc5\xbee njen film Devet. V filmu je ponovno sodelovala tudi s svojim soigralcem iz filma Snif, Johnnyjem Deppom. Za svoj nastop v filmu je bila nominirana za nagrado ALMA Award v kategoriji za \xc2\xbbnajljub\xc5\xa1o filmsko igralko - Drama/avantura\xc2\xab\xc2\xa0ter za nagrado Teen Choice Award v kategoriji za \xc2\xbbizbiro filmske igralke: Znanstvena fantastika ali fantazijski film\xc2\xab. Ob izidu filma 1. aprila 2011 je Pen\xc3\xa9lope Cruz prejela 2.436. zvezdo na Hollywood Walk of Fame pred gledali\xc5\xa1\xc4\x8dem El Capitan. Postala je prva \xc5\xa1panska igralka, ki je prejela zvezdo na Hollywood Walk of Fame._NEWLINE_Leta 2012 bo Pen\xc3\xa9lope Cruz izdala svoj naslednji film, film Woodyja Allena z naslovom The Bop Decameron, ponovno pa bo sodelovala tudi z italijanskim re\xc5\xbeiserjem Sergiem Castellittom v njegovem vojnem filmu Venuto al Mondo, kjer bo zaigrala Gemmo, mamo samohranilko, ki svojega najstni\xc5\xa1kega sina pripelje v Sarajevo, kjer je med balkansko vojno umrl njegov o\xc4\x8de. Film temelji na italijanski knji\xc5\xbeni uspe\xc5\xa1nici. Vlogo je Pen\xc3\xa9lope Cruz opisala kot zase precej zahtevno, saj je navajena hollywoodskih in \xc5\xa1panskih filmov. \xc2\xbbRada bi posnela film, ki ni \xc5\xa1panski ali angle\xc5\xa1ki. [\xe2\x80\xa6] Obo\xc5\xbeujem ta del svoje slu\xc5\xbebe, del, zaradi katerega lahko postanem nekdo z drugo nacionalnostjo.\xc2\xab V intervjuju z italijansko revijo La Repubblica je Pen\xc3\xa9lope Cruz o igranju Gemme dejala: \xc2\xbbKot igralka imam ob\xc4\x8dutek, da bo igranje Gemme ena izmed najve\xc4\x8djih prilo\xc5\xbenosti v mojem \xc5\xbeivljenju.\xc2\xab 7. junija 2011 so film Manolete, ki ga je v originalu izdala leta 2007, posnela pa \xc5\xbee leta 2005, \xc5\xa1tiri leta preden je prejela oskarja za svojo vlogo v filmu Ljubezen v Barceloni, pod naslovom A Matador\xe2\x80\x99s Mistress izdali tudi na DVD-ju.\n_START_SECTION_\nZasebno \xc5\xbeivljenje\n_START_PARAGRAPH_\nPen\xc3\xa9lope Cruz je dobra prijateljica Pedra Almodovarja, ki ga pozna \xc5\xbee skoraj dve desetletji in s katerim je posnela mnogo filmov. Pen\xc3\xa9lope Cruz, ki jo prijatelji kli\xc4\x8dejo Pe, ima v lasti hi\xc5\xa1o blizu dru\xc5\xbeinskega doma v Madridu ter hi\xc5\xa1o v Los Angeles. \xc4\x8ceprav sta njena star\xc5\xa1a lo\xc4\x8dena je leta 2008 dejala, da si je blizu z obema in s svojim bratom ter da ima \xc2\xbb100\xc2\xa0% vez\xc2\xab\xc2\xa0s svojo sestro. Govori \xc5\xa1pansko, italijansko, francosko in angle\xc5\xa1ko. Ko je bila mlaj\xc5\xa1a, je bila vegetarijanka in kasneje je spregovorila o bikoborbah. Leta 2008 je tabloide opisala kot \xc2\xbbnagnusne\xc2\xab\xc2\xa0in dejala, da, \xc4\x8de spregleda dejstvo, da la\xc5\xbene govorice vplivajo nanjo osebno, \xc2\xbbje ta kultura opravljanja vpliva na na\xc5\xa1o dru\xc5\xbebo na veliko bolj, kot se zavedamo, predvsem na eti\xc4\x8dni stopnji.\xc2\xab V Madridu ima v lasti lastno trgovino z obla\xc4\x8dili, s svojim bratom in sestro pa je sodelovala pri oblikovanju nakita in torbic za neko japonsko podjetje._NEWLINE_Leta 1989 je na snemanju videospota \xc2\xbbLa Fuerza del Destino\xc2\xab\xc2\xa0glasbene skupine Mecano petnajstletna Pen\xc3\xa9lope Cruz spoznala glasbenika Nacha Cana. V videospotu je zaigrala njegovo simpatijo. Pesem sama je bila pravzaprav posve\xc4\x8dena njegovemu dekletu, s katero je bil skupaj \xc5\xbee nekaj let, a, ironi\xc4\x8dno, po snemanju videospota sta Nacho Cano in Pen\xc3\xa9lope Cruz pri\xc4\x8dela hoditi. Po snemanju filma Vanilla Sky je pri\xc4\x8dela hoditi s svojim soigralcem iz filma, Tomom Cruiseom. Razmerje se je kon\xc4\x8dalo januarja 2004. Aprila 2003 je vlo\xc5\xbeila to\xc5\xbebo proti avstralski reviji New Idea zaradi obrekovanja v \xc4\x8dlanku o razhodu med njo in Tomom Cruiseom. Njeni odvetniki so trdili, da je \xc2\xbb\xc4\x8dlanek vseboval \xc5\xa1tevilne la\xc5\xbene in \xc5\xbealjive izjave v povezavi z gd\xc4\x8d. Cruz\xc2\xab\xc2\xa0in da \xc5\xbeeli \xc2\xbbmanj\xc5\xa1o od\xc5\xa1kodnino in prepri\xc4\x8dana je, da bo s to\xc5\xbebo branila svoj ugled.\xc2\xab_NEWLINE_Po snemanju filma Sahara je februarja 2005 pri\xc4\x8dela hoditi z igralcem Matthewom McConaugheyjem. Junija 2006 sta reviji People povedala, da \xc2\xbbsva se odlo\xc4\x8dila, da si vzameva odmor od najinega razmerja\xc2\xab\xc2\xa0in da sta zaradi \xc2\xbbnatrpanega urnika veliko \xc4\x8dasa pre\xc5\xbeivela narazen\xc2\xab, zato je bil \xc2\xbbrazhod najbolj\xc5\xa1e za oba\xc2\xab. Aprila 2007 je Pen\xc3\xa9lope Cruz, takrat samska, \xc5\xa1panski razli\xc4\x8dici revije Marie Claire povedala, da bi rada posvojila nekaj otrok._NEWLINE_Leta 2007 je Pen\xc3\xa9lope Cruz pri\xc4\x8dela hoditi s svojim soigralcem Javierjem Bardemom. Zgodaj julija 2010 sta se tudi poro\xc4\x8dila v privatnem obredu na prijateljevem domu na Bahamih; njun tiskovni predstavnik je dejal, da je med obredom nosila obleko, ki jo je oblikoval Galliano. Potem, ko so se v javnosti pojavile fotografije nose\xc4\x8de Pen\xc3\xa9lope Cruz na snemanju filma Pirati s Karibov: Z neznanimi tokovi, je njen tiskovni predstavnik potrdil, da par januarja 2011 pri\xc4\x8dakuje svojega prvega otroka. Revija Marie Claire je poro\xc4\x8dala, da je 22. januarja 2011, tri dneve, preden so oznanili, da je Javier Bardem nominiran za oskarja, v bolni\xc5\xa1nici Cedars Sinai rodila svojega prvega otroka, sina Lea."